KOMMISSIONENS AFGØRELSE af 3. august 1995 om afslutning af antidumpingproceduren vedrørende importen til Det Forenede Kongerige af ammoniumnitrat med oprindelse i Rusland og om afslutning af den fornyede antidumpingundersøgelse vedrørende importen til Det Forenede Kongerige af ammoniumnitrat med oprindelse i Litauen (95/345/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (3), senest ændret ved forordning (EF) nr. 522/94 (4), særlig artikel 9,

efter konsultation i Det Rådgivende Udvalg, og

ud fra følgende betragtninger:

A. PROCEDURE

(1) I november 1992 indledte Kommissionen en antidumpingprocedure vedrørende importen til Det Forenede Kongerige af ammoniumnitrat med oprindelse i Hviderusland, Georgien, Litauen, Rusland, Turkmenistan, Ukraine og Usbekistan (»den regionale UK-procedure«) (5).

(2) Ved Kommissionens afgørelse 94/293/EF (6) afsluttedes i maj 1994 antidumpingproceduren vedrørende importen af den pågældende vare med oprindelse i Hviderusland, Georgien, Turkmenistan, Ukraine og Usbekistan. Ved samme afgørelse afsluttedes undersøgelsen med hensyn til Litauen og Rusland ved godtagelse af tilsagn vedrørende importen af ammoniumnitrat fra disse to lande.

(3) I juni 1994 indledte Kommissionen en antidumpingprocedure vedrørende importen til Fællesskabet som helhed af ammoniumnitrat med oprindelse i Litauen og Rusland (»fællesskabsproceduren«) (7).

(4) Efter indledningen af fællesskabsproceduren blev det klart, at hvis det skulle vise sig nødvendigt at indføre beskyttelsesforanstaltninger, måtte sådanne foranstaltninger gælde for hele Fællesskabet, herunder Det Forenede Kongerige. I så fald ville det være nødvendigt at ophæve de foranstaltninger, der er truffet i den regionale UK-procedure vedrørende import fra Rusland og/eller Litauen, da det britiske marked ikke samtidigt kan beskyttes af to særskilte antidumpingforanstaltninger vedrørende import af samme vare med samme oprindelse.

Under disse omstændigheder, og uden at det foregriber resultatet af fællesskabsundersøgelsen, indledtes der en fornyet undersøgelse af afgørelse 94/293/EF (8) for at give interesserede parter mulighed for at tilkendegive deres synspunkter vedrørende dette spørgsmål.

(5) Ingen af de interesserede parter udtalte sig direkte om det spørgsmål, der er omhandlet i betragtning 4.

B. AFSLUTNING AF FÆLLESSKABSUNDERSØGELSEN

(6) Fællesskabsundersøgelsen afsluttedes ved Rådets forordning (EF) nr. 2022/95 (9) om indførelse af en endelig antidumpingtold på importen af ammoniumnitrat med oprindelse i Rusland og ved Kommissionens afgørelse 95/344/EF (10) om afslutning af fællesskabsproceduren med hensyn til importen af den pågældende vare med oprindelse i Litauen.

C. ÆNDRING AF AFGØRELSE 94/293/EF

(7) I betragtning af, at der er indført antidumpingtold for hele Fællesskabet på importen af ammoniumnitrat med oprindelse i Rusland, bør Kommissionen for at undgå samtidig anvendelse af to særskilte antidumpingforanstaltninger for importen af denne vare til Det Forenede Kongerige ikke opretholde antidumpingforanstaltningerne i form af tilsagn vedrørende Rusland, og den regionale UK-procedure vedrørende importen af ammoniumnitrat fra Rusland bør derfor afsluttes med virkning fra tidspunktet for ikrafttrædelsen af foranstaltningerne gældende for hele Fællesskabet.

(8) Hvad angår Litauen begrænsedes den fornyede undersøgelse af afgørelse 94/293/EF til kun at omfatte det spørgsmål, der er omhandlet i betragtning 4. Ingen interesseret part har imidlertid fremlagt dokumentation for, at ophævelsen af antidumpingforanstaltningerne vedrørende importen fra Litauen til Det Forenede Kongerige i henhold til den regionale UK-procedure ikke ville medføre, at der igen påføres den britiske erhvervsgren skade. Under disse omstændigheder bør ovennævnte foranstaltninger forblive i kraft.

(9) Alle interesserede parter fik forelagt et forslag om iværksættelse af ovennævnte foranstaltninger. Ingen af parterne gjorde indsigelse mod afslutningen af den regionale procedure vedrørende Rusland, og ingen af parterne anfægtede opretholdelsen af de regionale foranstaltninger for så vidt angår importen fra Litauen.

(10) Der blev ikke i Det Rådgivende Udvalg gjort indsigelse mod afslutningen af den regionale UK-procedure vedrørende importen af ammoniumnitrat med oprindelse i Rusland, og der blev heller ikke gjort indsigelse mod opretholdelsen at antidumpingforanstaltningerne vedrørende importen af ammoniumnitrat med oprindelse i Litauen -

TRUFFET FØLGENDE AFGØRELSE:

Artikel 1

Antidumpingproceduren vedrørende importen til Det Forenede Kongerige af ammoniumnitrat med oprindelse i Rusland afsluttes.

Artikel 2

Den fornyede undersøgelse af afgørelse 94/293/EF afsluttes, for så vidt angår importen til Det Forenede Kongerige af ammoniumnitrat med oprindelse i Litauen.

Artikel 3

Denne afgørelse får virkning dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 3. august 1995.

På Kommissionens vegne

Hans VAN DEN BROEK

Medlem af Kommissionen

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 209 af 2. 8. 1988, s. 1.

(4) EFT nr. L 66 af 10. 3. 1994, s. 10.

(5) EFT nr. C 306 af 24. 11. 1992, s. 2.

(6) EFT nr. L 129 af 21. 5. 1994, s. 24.

(7) EFT nr. C 158 af 9. 6. 1994, s. 3.

(8) EFT nr. C 343 af 6. 12. 1994, s. 9.

(9) Se side 1 i denne Tidende.

(10) Se side 27 i denne Tidende.